ซอฟต์โลนเต็มวงเงิน ไม่ถึงเดือน5หมื่นล้าน
ออมสินปลื้มใช้เวลาไม่ถึงเดือน ปล่อยกู้ซอฟต์โลนรอบ 2 หมด 5 หมื่นล้านบาท
10 ก.พ. 2559

ออมสินปลื้มใช้เวลาไม่ถึงเดือน ปล่อยกู้ซอฟต์โลนรอบ 2 หมด 5 หมื่นล้านบาท
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ขณะนี้ธนาคารออมสินได้ปล่อยกู้ตามโครงการสินเชื่อดอกเบี้ยต่ำ (ซอฟต์โลน) เพื่อเป็นเงินทุนหมุนเวียนให้แก่ผู้ประกอบการเอสเอ็มอีระยะที่ 2 เต็มวงเงิน 5 หมื่นล้านบาท เรียบร้อยแล้ว หลังจากรัฐบาลได้อนุมัติให้เริ่มโครงการมาตั้งแต่วันที่ 15 ม.ค.ที่ผ่านมา
“เราอนุมัติเต็มวงเงินไปแล้วตั้งแต่วันที่ 5 ก.พ.ที่ผ่านมา โดยมีผู้ได้รับอนุมัติสินเชื่อใหม่กว่า 9,700 ราย คิดเป็นวงเงินเฉลี่ยต่อราย 5.1 ล้านบาท ซึ่งที่ผ่านมายังไม่ได้รับสัญญาณจากกระทรวงการคลังให้ขยายวงเงินระยะที่ 3 เพิ่มขึ้นอีก” นายชาติชาย กล่าว 
ทั้งนี้ สถาบันการเงินจำนวน 20 แห่ง ที่เข้าโครงการและได้เบิกใช้วงเงิน ได้แก่ ธนาคารกรุงเทพ 1.28 หมื่นล้านบาท ธนาคารไทยพาณิชย์ 7,600 ล้านบาท ธนาคารกรุงไทย 6,400 ล้านบาท ธนาคารกสิกรไทย 6,100 ล้านบาท ธนาคารออมสิน 4,100 ล้านบาท ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ 3,600 ล้านบาท และสถาบันการเงินอื่นๆ อีก 9,000 ล้านบาท